钦定古今图书集成/理学汇编/字学典/第087卷 > 董逌广川题跋 > 《论书》
## 钦定古今图书集成/理学汇编/字学典/第087卷 > 董逌广川题跋 > 《论书》

书法贵在得笔意，若拘于法者，正似唐经所传者尔，
其于古人极地不复到也。观前人于书，自有得于天
然者，下手便见笔意，其于工夫不至，虽不害为佳致，
然不合于法者，亦终不可语书也。观《兰亭叙》《乐毅论》，
便知逸少于法度备矣。此皆已出后人摹勒以传，不
能尽得当时下笔意。至其合处，犹度绝前辈，备有书
法可考，则知书到古人地位，自可以法度论也。
古人于用笔时，一法不立，故众技随至，而于见空时
得无字相，此其不落世检，而天度自全也。世人方将
捉三寸柔毫，藉之缇油，心量形象而暗度远近疏密，
随步武之后，蹑其遗尘，岂复有全书者耶？邬融尝问：
“素胡不学雨霤痕”，良久而省。又问：“拨镫法如何？”曰：“如
人并乘，镫不相犯。剜锋事密射如何？”曰：“不可言也。
书法要得自然，其于规矩权衡，各有成法，不可遁也。
至于骏发陵厉，自取气决，则纵释法度，随机制宜，不
守一定，若一切束于法者，非书也。世称王逸少为书
祖，观其遗文，可以得之。每为一画，则三过笔，至波势
则偃笔从字有同处，创为别”体。若其垂露、悬针、锤石、
钗股，诸体备有。至于神明焕发，绝尘掣影，则不谋自
合，此其贵也。后世论书法太严，尊逸少太过，如谓《黄
庭》清“浊”字，三点为势，上劲侧，中偃，下潜挫而趯锋。乐
毅论“燕”字，谓之联飞，左揭右入。《告誓文》“客”字，一飞三
动，上则左竖右揭。如此类者，岂复有书邪？又谓一合
用，二兼，三解“橛，四平分”，如此论书，正可谓唐经生等
所为字，若尽求于此，虽逸少未必能合也。今人作字
既无法，而论书之法又常过，是亦未尝求于古也。
“峻拔一角，潜虚半股”，此于书法其体裁当如此矣。至
于分若抵背，合如并目，以侧映斜，以斜附曲，然后成
书，而古人于此盖尽之也。书贵得法，然以点画论法者，皆蔽于书者也。求法者，
当在体用备处，一法不忘，浓纤健快，各当其意，然后
结字不失疏密合度，可以论书矣